b'\n_START_ARTICLE_\nBandar Raya Oklahoma\n_START_SECTION_\nSejarah\n_START_PARAGRAPH_\nBandar raya ini pada asalnya terdiri daripada beberapa kawasan tanah milik orang-orang asli puak Creek (Muskogee) dan Seminole serta kawasan tiada bertuan (Unassigned Lands - "tanah tiada hak milik") yang diserahkan kepada pemerintah Kesatuan berikutan tamatnya Perang Saudara Amerika; kawasan-kawasan ini kemudiannya dibuka kepada petempatan para pendatang dari Timur menerusi suatu kerubut tanah (The Land Run) lalu sebuah kota mula ditubuhkan pada 22 April 1889. Sebanyak 10,000 orang peladang (homesteader) segera bertumpu ke kawasan dibuka ini untuk membina kediaman dan petempatan di sini; kependudukan kawasan ini meningkat dua kali ganda dalam masa sedekad dari tahun 1890 hingga 1900.\n_START_SECTION_\nTopografi\n_START_PARAGRAPH_\nBandar Raya Oklahoma mempunyai keluasan sebanyak 620.34 batu persegi (1,606.7\xc2\xa0km\xc2\xb2). 601.11 batu persegi (1,556.9\xc2\xa0km\xc2\xb2) daripadanya ialah tanah manakala 19.23 batu persegi (49.8\xc2\xa0km\xc2\xb2) yang selebihnya ialah air - jasad-jasad air yang diliputi dalam kawasan ini ialah sebuah sungai bernama Sungai Kanada Utara (North Canadian River) atau Sungai Oklahoma (Oklahoma River - dalam batasan lingkungan kota) serta tiga tasik iaitu Tasik Hefner, Tasik Overholser (di  kawasan barat laut kota) dan Tasik Stanley Draper (di kawasan tenggara kota)._NEWLINE_Bandar raya ini terletak di salah satu koridor utama ke Texas dan Mexico, dan melibatkan pemanduan selama 3 jam dari kawasan metropleks Dallas-Fort Worth.\n_START_SECTION_\nIklim dan suhu\n_START_PARAGRAPH_\nBandar raya ini beriklim subtropika lembap (Pengelasan iklim K\xc3\xb6ppen: Cfa) di mana ia mengalami musim panas yang lembap serta musim sejuk yang dingin dengan salji yang sederhana. Tiupan angin yang sederhana dari arah selatan dan tenggara negeri mengurangkan kepanasan yang dialami semasa musim panas manakala musim sejuk akan sering menguat dengan adanya angin kuat dari arah utara. Malah, ribut salji dan ribut ais kadangkalanya ada berlaku sewaktu musim sejuk._NEWLINE_Suhu pukul rata bandar raya ini disukat sekitar 61.4\xc2\xa0\xc2\xb0F (16.3\xc2\xa0\xc2\xb0C), with the monthly daily average ranging from 39.2\xc2\xa0\xc2\xb0F (4.0\xc2\xa0\xc2\xb0C) pada bulan Januari sehingga 83.0\xc2\xa0\xc2\xb0F (28.3\xc2\xa0\xc2\xb0C) pada bulan Julai. Suhu paling rendah diukur ialah \xe2\x88\x9217\xc2\xa0\xc2\xb0F (\xe2\x88\x9227\xc2\xa0\xc2\xb0C) pada 12 Februari 1899 sewaktu ribut salji yang berlaku pada tahun tersebut manakala suhu tertinggi dicatat ialah 113\xc2\xa0\xc2\xb0F (45\xc2\xa0\xc2\xb0C) pada Ogos 11 1936 dan 3 Ogos 2012 (ketika berlakunya suatu gelombang panas pada tahun tersebut).  Kerpasan yang ditadah secara bertahunan ialah sebanyak 35.9 inci (91.2\xc2\xa0cm) di mana 8.6 inci (21.8\xc2\xa0cm) daripadanya ialah salji.\n_START_SECTION_\nEkonomi\n_START_PARAGRAPH_\nEkonomi Bandar Oklahoma, yang terdahulunya hanya pusat setempat bagi kerajaan dan penerokaan tenaga, telah dipelbagaikan untuk merangkumi sektor teknologi maklumat, perkhidmatan, perkhidmatan kesihatan dan pengurusan. Oklahoma menempatkan beberapa pasukan sukan profesional, termasuk Oklahoma City Thunders daripada Persekutuan Bola Keranjang Negara. Salah satu mercu tanda terkemuka di pusat bandarnya ialah Jambatan Hablur di Taman Botani Myriad, iaitu sebuah taman perbandaran pusat bandar yang besar. Bandar Oklahoma dikendalikan bawah jenis bandar kerajaan majlis-pengurus sejak tahun 1927.'